David Kramer se bekendheid strek wyer as die Karoo se vlaktes. Sy weghol-treffers en oorrompelende glimlag in die Volkswagen-advertensies het in die 1980’s ’n huishoudelike naam van hom gemaak. Net meer as ’n dekade later het sy musiekblyspele saam met Taliep Petersen internasionale roem gebring met vertonings op die West End en Broadway. Maar wie is die man agter die kitaar en die rooi velskoene? Dié biografie onthul die fyn waarnemer en intellektueel, die man wat kan toor met Afrikaans en die rustelose kunstenaar wat gedurig smag na nuwe uitdagings. Dit verklap ook waarom hy vir ’n tyd lank sy rooi velskoene opgehang het.
Een maal ’n maand stap sy af dorp toe, maar ná jare laat sy steeds die skindertonge klap: die brand, dis sý wat dit gestig het; sy vergiftig seuntjies; die merk aan haar keel, dis waar die hiëna haar gebyt het; ’n gevaarlike vrou; ’n heks. Wie ís Angelina werklik?
’n Keur van net meer as dertig nuwe, sowel as ouer, verse vir kinders deur wêreldbekende digter en skrywer Antjie Krog. Mankepank en ander monsters het oorspronklik in 1985 verskyn. Al 21 gedigte is weer hier opgeneem, tesame met ’n aantal voorheen ongepubliseerde verse. Hier is feetjies, monsters, spoke, en ’n reus; vreemde omies, Antjie Somers en die tokkelos.
Ons het die Oeralgebergte gedurende die nag oorgesteek en die volgende oggend het 'n plat, uitgestrekte wêreld ons ingewag. Moeraslande, plek-plek herfswoude, klein gehuggies. By die wa se deur was 'n rooster met dié plekke waar die trein altyd stilhou. Maar die lug was oortrokke, die hemele het hulle sluise ook oopgetrek en by die daaropvolgende plekke het niemand sy bene gaan strek nie. Van die jong mans het in die eetwa se kroeg gaan sit, maar die res van ons het klein groepies gevorm. 'n Paar vriende, 'n gesin, vreemdelinge wat 'n paar dae lank 'n afskorting met ses beddens moes deel. Kos is uitgepak, geselsies. Sommige het sit en kaart speel, maar met 'n oog op die treinwa se vensters.